b'\n_START_ARTICLE_\nGossler\n_START_PARAGRAPH_\nGossler og von Berenberg-Gossler er en hanseatfamilie og adelsslekt fra Hamburg, som i andre halvdel av 1700-tallet ble en av bystatens fremste familier gjennom \xc3\xa5 bli eiere av Berenberg Bank (fra 1791 formelt Joh. Berenberg, Gossler & Co.) som f\xc3\xb8lge av Johann Hinrich Gosslers ekteskap med Elisabeth Berenberg, det siste medlemmet av den opprinnelig flamske bankierfamilien Berenberg. P\xc3\xa5 1800- og 1900-tallet var flere slektsmedlemmer medlemmer av Hamburgs senat og Hermann Gossler ble f\xc3\xb8rsteborgermester, dvs. statsoverhode i byrepublikken Hamburg. If\xc3\xb8lge Richard J. Evans er familien en av Hamburgs \xc2\xabstore handelsfamilier\xc2\xbb. En del av familien ble tildelt navnet Berenberg-Gossler av Hamburgs senat i 1880 og senere utnevnt til baroner i Preussen. Bl.a. \xc3\xb8ygruppen Gossler Islands i Antarktis er oppkalt etter familien.\n_START_SECTION_\nHistorie\n_START_PARAGRAPH_\nFamilien f\xc3\xb8res tilbake til borgeren og fl\xc3\xb8yelsveveren Claus Gossler (1630\xe2\x80\x931713) i Hamburg, skj\xc3\xb8nt det har blitt spekulert i om familien kan v\xc3\xa6re beslektet med andre personer i Hamburg med samme slektsnavn tilbake til 1300-tallet. Claus Gossler var far til borger og fl\xc3\xb8yelsvever Jacob Gossler (f. 1666, d. ca. 1732), som igjen var far til borger og bokholder Johann Eibert Gossler (1700\xe2\x80\x931776), som i 1739 kj\xc3\xb8pte embedet som herreskjenk (dvs. seremonimester) for Hamburgs senat for 10\xc2\xa0600 mark. Johann Eibert Gossler var gift med Catharina Lucretia Boedecker (1694\xe2\x80\x931773), datter av kj\xc3\xb8pmann og storborger J\xc3\xbcrgen Friedrich Boedecker (1685\xe2\x80\x931729) og datterdatter av storborger og Oberalter i Hamburg Eybert Tiefbrunn (1644\xe2\x80\x931712)._NEWLINE_Deres s\xc3\xb8nn Johann Hinrich Gossler\xc2\xa0(1738\xe2\x80\x931790) ble gift med Elisabeth Berenberg (1749\xe2\x80\x931822), som tilh\xc3\xb8rte den kjente bankierfamilien Berenberg og var eneste arving til Berenberg Bank. Johann Hinrich Gossler ble i 1769 tatt opp som medeier i Berenberg Bank av svigerfaren Johann Berenberg og ble eneeier etter svigerfarens d\xc3\xb8d i 1772. Berenberg Bank ble grunnlagt av Elisabeth Berenbergs familie fra Antwerpen i 1590, familien ble arvelige storborgere i Hamburg i 1684 og familiemedlemmer var medlemmer av Hamburgs senat fra 1735. Johann Hinrich Gossler og Elisabeth Berenbergs etterkommere har siden v\xc3\xa6rt medeiere/eiere av Berenberg Bank. Deres eldste datter Anna Henriette Gossler (1771\xe2\x80\x931836) var gift med Ludwig Erdwin Seyler (1758\xe2\x80\x931836), som ble medeier i Berenberg Bank fra 1788 og bankhusets sjef ved svigerfarens d\xc3\xb8d to \xc3\xa5r senere. De var ogs\xc3\xa5 foreldre til medeier i Berenberg Bank og senator i Hamburg Johann Heinrich Gossler (1772\xe2\x80\x931842) og besteforeldre til senator og senere f\xc3\xb8rsteborgermester (statsoverhode i byrepublikken) Hermann Gossler. Johann Hinrich Gosslers oldebarn Johann Berenberg Gossler ble i 1880 tildelt etternavnet Berenberg-Gossler av Hamburgs senat, ble i 1888 adlet i Kongeriket Preussen som von Berenberg-Gossler og ble i 1910 utnevnt til friherre (baron). Barontittelen er knyttet til besittelsen av et familiefideikommiss og har derfor ikke alltid blitt arvet av eldste s\xc3\xb8nn. Adlingen var kontroversiell i familien og i Hamburg, i likhet med andre tilfeller der hanseatfamilier i det strengt republikanske Hamburg lot seg adle av utenlandske stater (s\xc3\xa6rlig Preussen) p\xc3\xa5 slutten av 1800-tallet. Han var bl.a. far til senator i Hamburg og tysk ambassad\xc3\xb8r i Roma John von Berenberg-Gossler (1866\xe2\x80\x931943)._NEWLINE_Johann Heinrich Gossler (1772\xe2\x80\x931842) var ogs\xc3\xa5 far til medeier i Berenberg Bank og politiker i Hamburg Wilhelm Gossler (1811\xe2\x80\x931895). Sistnevnte var bestefar til maleren og skulpt\xc3\xb8ren Mary Warburg, som var gift med Aby Warburg._NEWLINE_Go\xc3\x9flers Park ved Blankeneser Bahnhof i Hamburg er oppkalt etter familien. \xc3\x98ygruppen Gossler Islands i Antarktis ble oppkalt til \xc3\xa6re for familien av en ekspedisjon ledet av Eduard Dallmann i 1873/74._NEWLINE_I 1788 kj\xc3\xb8pte Johann Hinrich Gossler Mortzenhaus, et av de st\xc3\xb8rste pal\xc3\xa9ene i Hamburg, som familien eide til det ble revet i 1886 i forbindelse med byggingen av Speicherstadt.\n_START_SECTION_\nV\xc3\xa5pen\n_START_PARAGRAPH_\nI 1773 tok Johann Hinrich Gossler dette v\xc3\xa5penet: I skjold delt i s\xc3\xb8lv og r\xc3\xb8dt en naturlig g\xc3\xa5sefot, hjelmklede i r\xc3\xb8dt og s\xc3\xb8lv, som hjelmtegn en \xc3\xa5pen svart vinge. Fra 1832 f\xc3\xb8rte familien et kvadrert v\xc3\xa5pen; i f\xc3\xb8rste felt delt i s\xc3\xb8lv og r\xc3\xb8dt en g\xc3\xa5sefot delt i r\xc3\xb8dt og s\xc3\xb8lv, i fjerde felt delt i s\xc3\xb8lv og r\xc3\xb8dt en s\xc3\xb8lv g\xc3\xa5s (heraldisk problematisk), andre og tredje felt gull felt uten figur, som hjelmtegn to \xc3\xa5pne s\xc3\xb8lv vinger. I 1880 fikk en del av familien tildelt navnet Berenberg-Gossler av Hamburgs senat og ble \xc3\xa5tte \xc3\xa5r senere adlet av Preussen under navnet von Berenberg-Gossler, og f\xc3\xb8rte deretter et kl\xc3\xb8vd skjold med Berenbergfamiliens v\xc3\xa5pen i f\xc3\xb8rste felt og Gosslerfamiliens opprinnelige g\xc3\xa5sefot-v\xc3\xa5pen i andre felt. En sterkt stilisert versjon av dette v\xc3\xa5penet er i dag ogs\xc3\xa5 logo for Berenberg Bank.'